钦定古今图书集成/明伦汇编/官常典/第498卷 > 萧夺剌
## 钦定古今图书集成/明伦汇编/官常典/第498卷 > 萧夺剌

按《辽史》本传：“夺剌，字挼懒，遥辇洼可汗宫人。祖涅鲁
古，北院枢密副使。父撒抹，字胡独菫，重熙初，补祗候
郎君，累迁北面林牙。十九年，从耶律宜新、萧蒲奴伐
夏，至萧惠败绩之地，获侦候者，知人烟聚落，多国人
陷没而不能还者，尽俘以归。拜大父敞稳，知山北道
边境事。清宁初，历西南面、西北路招讨使，加同中书”
门下平章事，卒。夺剌体貌丰伟，骑射绝人，由祗候郎
君陞汉人行宫副部署。后为乌古敌烈统军使，克敌
有功，加龙虎卫上将军，授西北路招讨使。因陈北边
利害，请以本路诸部与倒塌岭统军司连兵屯戍，再
表不纳。改东北路统军使。乾统元年，以久练边事，复
为西北路招讨使。北阻卜耶睹刮率邻部来侵，夺剌
逆击，追奔数十里。二年，乘耶睹刮无备，以轻骑袭之，
获马万五千匹，牛羊称是。先是，有诏，方面无事，招讨
副统军都监内一员入觐。是时同僚皆阙，夺剌以军
事付幕吏而朝，坐是免官。改西京留守，复为东北路
统军，卒于官。